**SPORTEGYESÜLET ALAPSZABÁLYA**

Elhatározva a Sun Palace Sport Egyesület létrehozását, a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezéseinek megfelelve a tagok az alábbi tartalommal fogadják el a szervezet alapszabályát:

**I.**

**A sportegyesület adatai**

1. A sportegyesület neve: Sun Palace Sport Egyesület.

2. A sportegyesület rövidített elnevezése: SPSE

3. A sportegyesület idegen nyelvű elnevezése: Sun Palace Sport Club

4. A sportegyesület székhelye: 1036 Budapest, Lajos utca 93-99 fszt.

5. A sportegyesület alapító tagjainak nevét és lakóhelyét tartalmazó tagnévsor az alapszabály 1. számú mellékletét képezi.

6. A sportegyesület honlapjának címe: [www.spfse.hu](http://www.spse.hu)

**II.**

**A sportegyesület célja, tevékenysége**

1. A sportegyesület célja:

Az Egyesület alapvető, fő célja, hogy összefogja elsősorban az amatőr sportolókat kisgyermek kortól egészen a felnőttkorig, lehetőséget teremtsen a fogyatékos és hátrányos helyzetű, valamint egyéni nevelésű gyermekeknek a triatlon (úszás- kerékpározás- futás) sportágakban licenc megszerzésére. Fő célja ezen túlmenően a minőségi utánpótlás képzése a triatlon sportágban, amatőr versenyzők egyéni felkészítésének segítése. Megismertetni a három legegészségesebb sportág: úszás – kerékpár - futás szépségeit azon gyermekekkel, akik sportolni szeretnének és sportágválasztás előtt állnak. Egy jól működő közösségbe tömöríteni a már meglévő felnőtt sportolókat, illetve azokat, akik már elkezdték az ismerkedést a sporttal. Egészségtudatos életmódra nevelni a fiatal korosztályt melyhez kiemelten hozzá tartozik a prevenció a dohányzással, alkoholfogyasztással és drogokkal kapcsolatban. Az egyesület további célja az egyesület felvétele a Magyar Triatlon Szövetségbe, a Magyar Úszó Szövetségbe, a Magyar Szabadidősport Szövetségbe, a Magyar Kajak-kenu Szövetségbe, a Magyar Atlétika Szövetségbe, a Magyar Labdarúgó Szövetségbe, a Magyar Kézilabda Szövetségbe, a Magyar Országos Horgász Szövetségbe, mellyel legálisan jogot szerez arra, hogy tagjai, versenyzői hivatalos versenyeken indulhassanak, a ranglista versenyeken jegyezzék nevüket. Célja a jövőben regionális és nemzeti versenyek rendezése is.

1. A sportegyesület tevékenysége: sporttevékenység (pl. fizikai, szellemi és technikai sport, diáksport, sportélet)

**III.**

**A sportegyesület működésére vonatkozó általános szabályok**

1. A sportegyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

**IV.**

**Tagdíj**

1. A sportegyesület tagjai vagyoni hozzájárulásként tagdíjat fizetnek. A tagdíj összege sportáganként változó, Gyermek úszás esetén havi 27.000,-Ft, felnőtt úszás esetén havi: 34.000 Ft,Szabadidősport esetén havi:28.500,-Ft, Triatlon sport estén havi:38.000,-Ft, Kajak-Kenu sport esetén:42.000,-Ft, Labdarúgó sport esetén:31.000,-Ft,Kézilabda sport esetén:24.250,-Ft, Horgász sport esetén:25.500,Atlétika sport esetén:24.000,-Ft amelyet a megalakuláskor a nyilvántartásba vételt elrendelő végzés jogerőre emelkedésétől számított 8 napon belül, ezt követően legkésőbb minden hónap 15. napjáig kell egy összegben, a sportegyesület házipénztárába készpénzben vagy bankkártyával vagy a sportegyesület bankszámlájára történő átutalás útján megfizetni.

 Az egyesület tagjainak lehetősége van egyösszegű éves tagdíj befizetésére, melynek összegei: Úszás sport esetén: 230.000,-Ft, Szabadidősport esetén: 220.000,-Ft, Triatlon sport esetén:315.000,-Ft, Horgász sport esetén: 180.000,-Ft, Atlétika sport esetén: 190.000,-Ft, Labdajátékok sport esetén: 280.000,-Ft.

 A sportegyesület megalakulását követően újonnan belépő tag a tagsági jogviszonya keletkezésének hónapjában a tagdíj összegét a tagsági jogviszony létesítésétől számított 8 napon belül, ezt követően minden hónap 15. napjáig köteles a sportegyesület házipénztárába vagy az sportegyesület bankszámlájára történő átutalás útján teljesíteni.

**V.**

**A tagság**

1. A sportegyesület tagja lehet az a természetes személy, jogi személy, jogi személyiséggel nem rendelkező szervezet, aki az sportegyesület célkitűzésével egyetért, továbbá az alapszabályban foglalt rendelkezéseket elfogadja.

**VI.**

**A tagsági jogviszony keletkezése**

1. A sportegyesületi tagság az alapításkor a sportegyesület nyilvántartásba vételével keletkezik. A sportegyesület megalakulását követően a tagság a belépési nyilatkozat elfogadásával keletkezik. A belépési nyilatkozatot az elnökséghez kell benyújtani, amely szerv a kérelem beérkezésétől számított 8 napon belül, egyszerű szótöbbséggel, nyílt szavazással határoz a tagfelvételről. Határozatát annak meghozatalát követő 8 napon belül írásba foglaltan, igazolt módon kell megküldeni a tagfelvételt kérelmező számára. A tagfelvételi kérelem elutasítása esetén jogorvoslatnak helye nincs.

**VII.**

**A tagsági jogviszony megszűnése**

1. A tagsági jogviszony megszűnik:

 a./ A tag kilépésével.

 b./ A tag halálával vagy jogutód nélküli megszűnésével.

c./ A tag kizárásával.

2. A tagsági jogviszonyát a tag a sportegyesület elnökségéhez címzett írásbeli nyilatkozatával bármikor, indokolás nélkül megszüntetheti. A tagsági jogviszony a nyilatkozatának az elnökséghez történő megérkezése napján szűnik meg.

3. Az elnökség nyílt szavazással, egyszerű szótöbbséggel kizárhatja az sportegyesület tagjai közül azt a tagot, aki jelen alapszabály rendelkezéseit vagy a közgyűlés határozatát súlyosan vagy ismételten sértő magatartást tanúsít.

A kizárási eljárást bármely tag vagy sportegyesületi szerv kezdeményezésére az elnökség folytatja le. A kizárási eljárásban a tagot az elnökség ülésére igazolható módon meg kell hívni, azzal a figyelmeztetéssel, hogy a szabályszerű meghívása ellenére történő távolmaradása az ülés megtartását és a határozathozatalt nem akadályozza. Az ülésen biztosítani kell számára a védekezési lehetőséget. Az ülésen a tag képviselővel is képviseltetheti magát. A tag kizárását kimondó határozatot írásba kell foglalni és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. Az elnökség a kizárásról szóló határozatot a tagkizárási eljárás megindulásától számított 30 napon belül meghozza és 8 napon belül igazolható módon közli az érintett taggal.

A kizárt tag a kizárást kimondó elsőfokú elnökségi határozat ellen, a kézbesítéstől számított 15 napon belül a sportegyesület közgyűléséhez fellebbezéssel élhet. A fellebbezés beérkezését követően az elnökségnek haladéktalanul, de legkésőbb 30 napon belüli időpontra össze kell hívnia a rendkívüli közgyűlést. A közgyűlés nyílt szavazással, egyszerű szótöbbséggel dönt. A közgyűlés határozatát annak meghozatalakor szóban kihirdeti és 8 napon belül írásban, igazolható módon is közli az érintett taggal.

**VIII.**

**A tagok jogai**

1. A sportegyesület tagja jogosult:

 a./ a sportegyesület tevékenységében részt venni

 b./ a sportegyesület szolgáltatásait igénybe venni

 c./ a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni

 d./ a sportegyesület irataiba betekintetni

 e./ arra, hogy az sportegyesület tisztségviselőjévé válasszák, amennyiben vele szemben jogszabályban meghatározott kizáró ok nem áll fenn.

 A tag a közgyűlésen a szavazati jogát meghatalmazott képviselője útján is gyakorolhatja. A képviselő részére adott meghatalmazást teljes bizonyító erejű magánokirati formában írásba kell foglalni és azt a közgyűlés levezető elnökének a közgyűlés kezdetén átadni.

 A közgyűlésen valamennyi szavazásra jogosult tag egyenlő szavazattal rendelkezik.

**IX.**

**A tagok kötelezettségei**

1. A sportegyesület tagja:

 a./ Nem veszélyeztetheti a sportegyesület céljának megvalósítását és a sportegyesület tevékenységét.

 b./Köteles a tagdíjat annak esedékességéig megfizetni.

 c./ Köteles a sportegyesület alapszabályának, a döntéshozó szervek határozatainak reá vonatkozó előírásait, rendelkezéseit betartani.

 d./ Köteles a lakcímét annak megváltozását követő 8 napon belül az elnökséghez bejelenteni.

**X.**

**A sportegyesület szervei**

1. A sportegyesület szervei:

a./ Közgyűlés

b./ Elnökség

**X/A**

**A Közgyűlés**

2. A közgyűlés a sportegyesület döntéshozó szerve.

3. A közgyűlés hatáskörébe tartozik:

*a)* az alapszabály módosítása;

*b)* a sportegyesület megszűnésének, egyesülésének és szétválásának elhatározása;

*c)* a vezető tisztségviselő megválasztása, visszahívása;

*d)* az éves költségvetés elfogadása, a tagdíj megállapítása;

*e)* az éves beszámoló - ezen belül az ügyvezető szervnek a sportegyesület vagyoni helyzetéről szóló jelentésének - elfogadása;

*f)* a vezető tisztségviselő feletti munkáltatói jogok gyakorlása, ha a vezető tisztségviselő a sportegyesülettel munkaviszonyban áll;

*g)* az olyan szerződés megkötésének jóváhagyása, amelyet a sportegyesület saját tagjával, vezető tisztségviselőjével vagy ezek hozzátartozójával köt;

*h)* a jelenlegi és korábbi sportegyesületi tagok és a vezető tisztségviselők elleni kártérítési igények érvényesítéséről való döntés;

*i)* döntés mindazon kérdésben, amelyet jogszabály vagy alapszabály a hatáskörébe utal.

4. A közgyűlés évente legalább egy alkalommal ülésezik.

5. A közgyűlést az elnökség legalább 15 nappal az ülés időpontja előtt kiküldött meghívóval, elsődlegesen a sportegyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).

 Ha a közgyűlést nem szabályszerűen hívták össze, az ülést akkor lehet megtartani, ha az ülésen a részvételre jogosultak legalább háromnegyede jelen van, és egyhangúlag hozzájárul az ülés megtartásához.

 A közgyűlési meghívó tartalmazza a sportegyesület nevét, székhelyét, a közgyűlés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák. A meghívónak tartalmaznia kell továbbá a közgyűlés határozatképtelensége esetére a megismételt közgyűlés helyszínét és időpontját, és az arra történő felhívást, hogy a *megismételt* közgyűlés az eredeti napirendi pontok tekintetében a megjelentek számára tekintet nélkül határozatképes lesz, ha azt az eredeti időpontot legalább három és legfeljebb tizenöt nappal követő időpontra hívják össze.

 A közgyűlési meghívót a sportegyesület székhelyén és honlapján nyilvánosságra kell hozni.

 A közgyűlési meghívó kézbesítésétől vagy közzétételétől számított 3 napon belül a tagok és a sportegyesület szervei az elnökségtől a napirend kiegészítését kérhetik, a kiegészítés indokolásával. A napirend kiegészítésének tárgyában az elnökség 2 napon belül dönt. Az elnökség a napirend kiegészítését elutasíthatja vagy a kérelemnek helyt adhat. Döntését, továbbá elfogadás esetén a kiegészített napirendi pontokat minden esetben annak meghozatalától számított legkésőbb 2 napon belül igazolható módon közli a tagokkal.

 Ha az elnökség a napirend kiegészítése iránti kérelemről nem dönt, vagy a kérelmet elutasítja, úgy a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában, azzal, hogy a szabályszerűen nem közölt napirenden szereplő kérdésben csak akkor hozható határozat, ha a részvételre jogosultak legalább háromnegyede jelen van és a napirenden nem szereplő kérdés megtárgyalásához egyhangúlag hozzájárul.

6. Az elnökség köteles a közgyűlést haladéktalanul összehívni a szükséges intézkedések megtétele céljából, ha

a./ a sportegyesület vagyona az esedékes tartozásokat nem fedezi;

b./ a sportegyesület előreláthatólag nem lesz képes a tartozásokat esedékességkor teljesíteni; vagy

c./a sportegyesület céljainak elérése veszélybe került.

Ezekben az esetekben az összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy a sportegyesület megszüntetéséről dönteni.

7. A közgyűlés határozatképes, ha azon a leadható szavazatok több mint felét képviselő szavazásra jogosult részt vesz. A határozatképességet minden határozathozatalnál vizsgálni kell.

8. A közgyűlés megnyitását

 követően elsődlegesen meg kell állapítani a határozatképességet, vagyis az aktuális taglétszámhoz képest a megjelent és szavazásra jogosult tagok számát. A közgyűlés a napirendi pontok tárgyalását megelőzően egyszerű szótöbbséggel, nyílt szavazással megválasztja a levezető elnök személyét, továbbá a jegyzőkönyvvezető és két jegyzőkönyv hitelesítő személyét, valamint szükség esetén a két fős szavazatszámláló bizottságot.

9. A közgyűlésen megjelent tagokról jelenléti ívet kell készíteni, amelyen fel kell tüntetni a tag, valamint – ha az alapszabály a képviselő útján történő részvételt lehetővé teszi – képviselője nevét és lakóhelyét vagy székhelyét, és – ha a tagokat nem azonos számú szavazat illeti meg – a tagot megillető szavazatok számát. A jelenléti ívet a közgyűlés levezető elnöke és a jegyzőkönyvvezető aláírásával hitelesíti.

 A közgyűlésről jegyzőkönyvet kell készíteni, amely tartalmazza

 *a)* a sportegyesület nevét és székhelyét;

 *b)* a közgyűlés helyét és idejét;

 *c)* a közgyűlés levezető elnökének, a jegyzőkönyvvezetőnek, a jegyzőkönyv hitelesítőjének a nevét;

 *d)* a közgyűlésen lezajlott fontosabb eseményeket, az elhangzott indítványokat;

 *e)* a határozati javaslatokat, a leadott szavazatok és ellenszavazatok, valamint a szavazástól tartózkodók számát.

 A jegyzőkönyvet a jegyzőkönyvvezető és a közgyűlés levezető elnöke írja alá, és két erre megválasztott, jelen lévő tag hitelesíti.

10. A tagok határozatukat a határozatképesség megállapításánál figyelembe vett szavazatok többségével hozzák meg. A határozat meghozatalakor nem szavazhat az,

*a)* akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

*b)* akivel a határozat szerint szerződést kell kötni;

*c)* aki ellen a határozat alapján pert kell indítani;

*d)* akinek olyan hozzátartozója érdekelt a döntésben, aki a sportegyesületnek nem tagja;

*e)* aki a döntésben érdekelt más szervezettel többségi befolyáson alapuló kapcsolatban áll; vagy

*f)* aki egyébként személyesen érdekelt a döntésben.

11. A közgyűlés határozatát – az alapszabály vagy törvény eltérő rendelkezése hiányában – egyszerű szótöbbséggel, nyílt szavazással hozza. A sportegyesület alapszabályának módosításához, a sportegyesület egyesüléséhez és szétválásához a közgyűlés háromnegyedes szótöbbséggel hozott határozata szükséges. A sportegyesület céljának módosításához és a sportegyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

12. A közgyűlési határozatokat a levezető elnök a közgyűlésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatnak a sportegyesület honlapján történő közzétételével egyidejűleg.

**X/B**

**Elnökség**

13. Az elnökség a sportegyesület 3 elnökségi tagból álló ügyvezető szerve, amely dönt mindazon kérdésekben, amelyet jogszabály vagy alapszabály nem utal a közgyűlés kizárólagos hatáskörébe.

14. Az elnökség tagjait a közgyűlés választja 5 (öt) év határozott időtartamra.

Megszűnik a vezető tisztségviselői megbízatás:

a./ a megbízás időtartamának lejártával;

b./ visszahívással;

c./ lemondással;

d./ a vezető tisztségviselő halálával vagy jogutód nélküli megszűnésével;

e./ a vezető tisztségviselő cselekvőképességének a tevékenysége ellátásához szükséges körben történő korlátozásával;

f./ a vezető tisztségviselővel szembeni kizáró vagy összeférhetetlenségi ok bekövetkeztével.

A vezető tisztségviselő megbízatásáról a sportegyesülethez címzett, a sportegyesület másik vezető tisztségviselőjéhez intézett nyilatkozattal bármikor lemondhat. Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

15. Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja.

A vezető tisztségviselőkre vonatkozó szabályokat a kijelölt személyre is alkalmazni kell. A vezető tisztségviselő ügyvezetési feladatait személyesen köteles ellátni. Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült. Nem lehet vezető tisztségviselő aki közügyektől eltiltó ítélet hatálya alatt áll (Btk. 61.§ (2) bek. i) pont). Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet. Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

16. A sportegyesület vezető tisztségviselői:

 A sportegyesület elnöke: Kardos Gábor

 Az elnökség tagjai: Varga Zoltán, Varga László,

A sportegyesület törvényes képviseletét az elnök látja el.

 A képviseleti jog gyakorlásának terjedelme: általános.

A képviseleti jog gyakorlásának módja: önálló.

17. Az elnökség hatáskörébe tartozik:

a./ a sportegyesület napi ügyeinek vitele, a hatáskörébe tartozó ügyekben a döntések meghozatala;

b./ a beszámolók előkészítése és azoknak a közgyűlés elé terjesztése;

c./ az éves költségvetés elkészítése és annak a közgyűlés elé terjesztése;

d./ a sportegyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

e./ a közgyűlés összehívása, a tagság és a sportegyesület szerveinek értesítése;

f./ az elnökség által összehívott közgyűlés napirendi pontjainak meghatározása;

g./ részvétel a közgyűlésen és válaszadás a sportegyesülettel kapcsolatos kérdésekre;

h./ a tagság nyilvántartása;

i./ a sportegyesület határozatainak, szervezeti okiratainak és egyéb könyveinek vezetése;

j./ a sportegyesület működésével kapcsolatos iratok megőrzése;

k./ a sportegyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és

l./ a tag felvételéről való döntés.

m/döntés mindazon kérdésben, amelyet jogszabály vagy alapszabály a hatáskörébe utal

18. Az elnökség üléseit szükség szerint, de évente legalább egy alkalommal tartja. Az elnökségi ülést az elnök legalább 15 nappal az ülés időpontja előtt kiküldött meghívóval, elsődlegesen a sportegyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).

 Az elnökségi ülésre szóló meghívó tartalmazza a sportegyesület nevét, székhelyét, az elnökségi ülés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy az elnökségi tagok álláspontjukat kialakíthassák.

19. Az elnökség határozatát egyszerű szótöbbséggel, nyílt szavazással hozza. Az elnökség határozatképes, ha ülésén a szavazati jogában nem korlátozott elnökségi tagok több mint a fele jelen van. Két elnökségi tag jelenléte esetén kizárólag egyhangúlag hozható határozat.

 A határozat meghozatalakor nem szavazhat az,

*a)* akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

*b)* akivel a határozat szerint szerződést kell kötni;

*c)* aki ellen a határozat alapján pert kell indítani;

*d)* akinek olyan hozzátartozója érdekelt a döntésben, aki a sportegyesületnek nem tagja;

*e)* aki a döntésben érdekelt más szervezettel többségi befolyáson alapuló kapcsolatban áll; vagy

 *f)* aki egyébként személyesen érdekelt a döntésben.

20. Az elnökség határozatait az elnökségi ülésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatoknak a sportegyesület honlapján történő közzétételével egyidejűleg.

**XI.**

**Záró rendelkezések**

Az alapszabályban nem szabályozott kérdésekre a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezései az irányadóak.

Kelt: Budapest, 2024. szeptember 02.

 \_\_\_\_\_\_\_\_\_\_\_\_\_\_\_\_\_\_\_\_\_

 **Kardos Gábor**

 Elnök

Előttünk, mint tanúk előtt:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tanú 1: Név, cím, szigsz., aláírás

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tanú 2: Név, cím, szigsz., aláírás